Ændret forslag til EUROPA-PARLAMENTETS OG RÅDETS BESLUTNING om vedtagelse af en liste over prioriterede stoffer inden for vandpolitik (forelagt af Kommissionen i henhold til EF-traktatens artikel 250, stk. 2)

Ifølge EF-traktatens artikel 250, stk. 2, kan Kommissionen, så længe Rådet ikke har truffet afgørelse, ændre sit forslag under hele forløbet af de procedurer, der fører frem til vedtagelse af en fællesskabsretsakt.

Kommissionen afgiver herefter udtalelse om de ændringsforslag, Europa-Parlamentet har vedtaget, og ændrer således sit forslag i overensstemmelse med EF-traktatens artikel 250, stk. 2.

1. Baggrund

På grundlag af den foreløbige artikel 16 forelagde Kommissionen sit første forslag før andenbehandlingen af forslaget til direktiv om fastlæggelse af en ramme for Fællesskabets vandpolitiske foranstaltninger (i det følgende benævnt rammedirektivet for vandpolitik eller direktiv 2000/60/EF) i overensstemmelse med tidligere fremsatte ønsker fra Rådet og Europa-Parlamentet. Der blev imidlertid vedtaget et kompromis, hvorved der blev indføjet et nyt element i artikel 16, som forlangte identificering af "de prioriterede farlige stoffer". Kommissionen besluttede derfor at ændre sit forslag efter vedtagelsen af direktiv 2000/60/EF. Procedurens forskellige led blev afviklet på følgende tidspunkter:

Forslagets forelæggelse for Rådet og Europa-Parlamentet (KOM(2000)47) (i overensstemmelse med traktatens artikel 175, stk. 1) // 7. februar 2000

Regionsudvalgets beslutning om ikke at afgive udtalelse // 3. marts 2000

Udtalelse fra Det Økonomiske og Sociale Udvalg // 12. juli 2000

Det ændrede forslags forelæggelse for Rådet og Europa-Parlamentet (KOM(2001)17 endelig) (i overensstemmelse med traktatens artikel 250, stk. 2) // 16. januar 2001

Udtalelse fra Europa-Parlamentet - førstebehandling // 15. maj 2001

Ved førstebehandlingen godkendte Europa-Parlamentet i det store og hele Kommissionens ændrede forslag. Beslutningsforslagets vigtigste del, listen over prioriterede stoffer i bilaget, blev strammet en smule, idet fristen for revision af en række prioriterede stoffer, der muligvis kan identificeres som "prioriterede farlige stoffer", blev afkortet til et år efter vedtagelsen, og der yderligere blev identificeret tre prioriterede stoffer, som skal være genstand for revision.

Meget af drøftelsernes øvrige indhold er blevet indarbejdet ved at ændre betragtningerne og gøre tilføjelser til dem for enten af fremhæve bestemte forhold i rammedirektivet for vandpolitik eller give retningslinjer for den fremtidige revision af listen, som skal finde sted senest i december 2004.

2. Formålet med Kommissionens forslag

Formålet med det ændrede forslag er at udvælge de prioriterede stoffer i henhold til artikel 16, stk. 2, i direktiv 2000/60/EØF for vandpolitiske foranstaltninger [1] og identificere de "prioriterede farlige stoffer" i overensstemmelse med artikel 16, stk. 3. Denne liste over prioriterede stoffer bliver bilag X til direktivet. Kommissionen vil inden to år efter listens vedtagelse udarbejde forslag til kvalitetsstandarder og emissionskontrolforanstaltninger. Emissionskontrolforanstaltningerne skal for de "prioriterede farlige stoffers" vedkommende sigte på standsning eller udfasning af udledninger af emissioner og tab inden 20 år.

[1] EFT L 327 af 22.12.2000, s. 1

3. Kommissionens udtalelse om Europa-Parlamentets ændringsforslag

Europa-Parlamentet vedtog 20 ændringsforslag. Kommissionen kan acceptere 12 af disse ændringsforslag i deres helhed (3, 4, 5, 6, 8, 9, 10, 11, 13, 15, 21 og 23). Yderligere to ændringer kan accepteres delvis (12 og 25) og endnu tre (24, 27 og 28) kan accepteres i princippet. De øvrige tre ændringsforslag (17, 18 og 19) kan Kommissionen ikke acceptere.

Kommissionen indtager følgende holdning til Europa-Parlamentets ændringsforslag:

3.1. Ændringsforslag, som Kommissionen har accepteret

Kommissionen kan af følgende grunde acceptere ændringsforslag 3, 4, 5, 6, 8, 9, 10, 11, 13, 15, 21 og 23 i deres helhed:

Ændringsforslag 21 understreger tidsplanen i overensstemmelse med artikel 16, stk. 6, og det endelige formål med iværksættelse af forsanstaltninger for prioriterede farlige stoffer i overensstemmelse med artikel 1, litra e).

Ændringsforslag 23 gør det klart, at kilderne til naturligt forekommende stoffer ikke kan omfattes af standsning eller gradvis udfasning af udledninger, emissioner og tab. Det er i overensstemmelse med artikel 1, litra e), og betragtning 27 i direktiv 2000/60/EF.

Ændringsforslag 3 kræver, at tredjelande, hvis vandløb overskrider Fællesskabets grænser, bliver inddraget. Dette har været almindelig praksis i det forberedende arbejde i henhold til artikel 16 siden den første prioritetsliste blev udarbejdet.

Ændringsforslag 5 opstiller de relevante internationale aftaler, som bør tages i betragtning i forbindelse med identificeringen af prioriterede farlige stoffer i overensstemmelse med artikel 16, stk. 3. Der er blevet taget hensyn til disse internationale aftaler ved udarbejdelsen af det ændrede forslag, således som det fremgår af Kommissionens arbejdsdokument [2].

[2] Arbejdsdokument ENV/191000/01: "Identificering af prioriterede farlige stoffer" af 16/01/2001 (Adonis nr. 901019).

Ændringsforslag 8 opfordrer til samordning af den forskning og det arbejde, der foregår inden for rammerne af OSPAR-konventionen. Begge dele er allerede blevet almindelig praksis.

Ændringsforslag 9 indfører nogle anvisninger med henblik på revision af listen over prioriterede stoffer for at sikre, at alle potentielle prioriterede stoffer medtages. Disse forhold omfattes i princippet allerede af de bestående procedurer.

Ændringsforslag 10 påpeger, at det i høj grad afhænger af en forbedring af de relevante efterprøvningsdata ved hjælp af kemikaliepolitikken, om de data, der skal benyttes i forbindelse med den fremtidige udvælgelse af prioriterede stoffer i henhold til rammedirektivet for vandpolitik, vil kunne foreligge. Den nuværende revision af Fællesskabets kemikaliepolitik, som beskrives i hvidbogen [3], vil sikre, at der foreligger tilstrækkelige og fyldestgørende data for alle kemiske stoffer.

[3] Strategi for en ny kemikaliepolitik (KOM (2001) 88 endelig af 27/02/2001).

Ændringsforslag 11 understreger, at henvisningen til den nuværende metode for udvælgelse af prioriterede stoffer ikke udelukker brugen af andre metoder, som udvikles i forbindelse med andre fællesskabsforanstaltninger. Skønt formuleringen er ret bred, og terminologien adskiller sig fra direktiv 2000/60/EF, er ændringsforslagets indhold i overensstemmelse med artikel 16, stk. 2.

Ændringsforslag 4 og 13 er et sammendrag af bestemmelser i direktiv 2000/60/EF, især artikel 2, stk. 29, og artikel 16.

Ændringsforslag 6 og 15 er redaktionelle ændringer, som er i overensstemmelse med rammedirektivet for vandpolitik.

3.2. Ændringsforslag, som Kommissionen har accepteret i princippet

Ændringsforslag 24 opstiller kriterier og tærskler fra de relevante internationale aftaler, der blev taget i betragtning under identificeringsprocessen, således som det fremgår af Kommissionens arbejdsdokument. Der henvises imidlertid ikke til kriterier i den relevante fællesskabslovgivning, således som fastsat i artikel 16, stk. 3, i direktiv 2000/60/EF. Kommissionen foreslår derfor, at følgende ord indføjes i tekstens begyndelse: "Under hensyntagen til den udvælgelse af bekymringsvækkende stoffer, som sker i henhold til den relevante fællesskabslovgivning for farlige stoffer, [...] identificeringen af de "prioriterede farlige stoffer" på listen ...."

Ændringsforslag 27 strammer bestemmelserne for "prioriterede stoffer, som skal være genstand for revision", således som det fremgår af fodnote *** i bilaget til det ændrede forslag. Fristen for denne revision rykkes frem til et år efter listens vedtagelse. Kommissionen erkender, at den endelige identificering af disse mulige "prioriterede farlige stoffer" bør ske så hurtigt som muligt. Det er imidlertid ikke sikkert, det kan lade sig gøre, på grund af de forskellige tidsplaner for igangværende vurderinger på grundlag af anden fællesskabslovgivning. Kommissionen foreslår derfor at udskifte ordene ["endelig klassificering"] med "identificering" og at udskifte "12 måneder" med "24 måneder".

Ændringsforslag 28 ændrer angivelsen af flouranthen i bilaget til beslutningsforslaget, så det fra at være et indikativt parameter for polyaromatiske kulbrinter (PAH nr. 27) bliver et prioriteret enkeltstof (nr. 14a) med en forklarende fodnote. Kommissionen kan acceptere, at flouranthen bør behandles som prioriteret enkeltstof, da der er visse tegn på, at det i nogle medlemsstater har andre kilder, som skyldes anvendelse til produkter og mellemprodukter. Det bør imidlertid undersøges omhyggeligt om flouranthen opfylder kriterierne for et "prioriteret farligt stof". Kommissionen foreslår derfor, at flouranthen udgår som indikativt parameter for PAH, men i stedet opføres som individuelt "prioriteret farligt stof, som skal være genstand for revision" i bilaget:

>TABELPOSITION>

Den forklarende fodnote ***** i ændringsforslag 28 udgår.

3.3. Ændringsforslag, som Kommissionen delvis har accepteret

Ændringsforslag 12 går ud på at sætte yderligere stoffer på listen for at medvirke til standsning eller udfasning af udledninger, emissioner og tab af alle prioriterede farlige stoffer inden 2020. Ændringsforslagets tekst er misvisende, ikke mindst på grund af henvisningen til artikel 1, litra c), i direktiv 2000/60/EF. Kommissionen kan acceptere ændringsforslaget, hvis der skabes overensstemmelse med teksten til rammedirektivet for vandpolitik og dens principper ved at slette ordene "alle" og "inden 2020" og indsætte ordene "når det er relevant" i tekstens slutning.

Ændringsforslag 25 udvider beslutningsforslagets forpligtelser ved at pålægge Kommissionen og medlemsstaterne at sikre, at alle data vedrørende de relevante stoffer og udsættelse for dem foreligger ved den fremtidige revision af listen. Hverken Kommissionen eller medlemsstaterne kan sikre, at alle disse data står til rådighed, da de i nogle tilfælde ikke har ejendomsret over dem. Kommissionen er imidlertid med alle andre berørte parters bistand forpligtet til at sikre, at der foreligger tilstrækkelige oplysninger af høj kvalitet ved den fremtidige udvælgelse af prioriterede stoffer. For at afspejle dette foreslår Kommissionen, at teksten afløses af følgende formulering:

"Kommissionen sikrer sammen med de berørte parter, jf. artikel 16, stk. 5, i direktiv 2000/60/EF, at de data vedrørende stoffer og udsættelse for dem, som kræves til gennemførelse af COMMPS-proceduren, stilles til rådighed under hensyntagen til bestemmelserne i Fællesskabets relevante lovgivning."

3.4. Ændringsforslag, som Kommissionen ikke har accepteret

Ændringsforslag 17, 18 og 19 sætter i bilaget til det ændrede forslag fodnote *** ved yderligere tre prioriterede stoffer, diuron (nr. 13), isoproturon (nr. 18) og simazin (nr. 28), hvad der betyder, at de skal tages op til revision, som fastsat i fodnoten. Begrundelsen for at ændre disse stoffers status er især bekymring for drikkevandsforsyningen. Men for det første fandt Kommissionen ikke i sin vurdering på grundlag af de seneste oplysninger, at disse tre prioriterede stoffer opfyldte kriterierne for identificering som prioriterede farlige stoffer, og for det andet beskyttes overfladevand, der benyttes til udvinding af drikkevand, under alle omstændigheder fuldt ud af den opstilling af kvalitetsstandarder og emissionskontrolforanstaltninger, som er fastsat for alle prioriterede stoffer. Sammen med den igangværende vurdering i henhold til Rådets direktiv 91/414/EØF [4], vil det blive sikret, at anvendelse af disse stoffer er uden risiko for sundhed og miljø. Der er derfor ikke for tiden grund til yderligere ængstelse, der kunne begrunde en identificering som "prioriteret farligt stof". Kommissionen kan derfor ikke acceptere disse ændringsforslag.

[4] EFT L 230 af 19.8.1991, s.1.

4. KONKLUSION

Under henvisning til EF-traktatens artikel 250, stk. 2, ændrer Kommissionen sit forslag som beskrevet i det foregående.